Birkholm Kirke
Birkholm Kirke er en kirke i Lindehøj Sogn, som ligger i Herlevs nordre bydel, Hjortespring.
Kirkesalen ligger i den sydvestlige del af Birkholm Kirkegård, som blev anlagt i 1950 som ny kirkegård for den hastigt voksende Herlev Kommune. Hertil findes der ved kirken et sognehus umiddelbart mod vest.
Kirkegården, hvortil der er indkørsel fra vest, er omkranset af beplantede kampestensdiger og er omgivet af boligbyggeri mod nord, syd og vest, mens den mod øst afgrænses af Hjortespringkollegiet.
Kirken er opført i 1957 efter tegning af arkitekt Aage Herløw (1892-1986) og er en kapellignende bygning af røde sten med saddeltag og muret klokkestabel i det nordvestlige hjørne. I 2014 blev der tilbygget en apsis på østenden, samtidig med at kirkens indre blev moderniseret.
I dag fremstår kirken indvendigt som et lyst og indbydende rum med åben tagryg og naturligt lysindfald fra det store vindue i apsissen samt de store vinduespartier langs sydmuren.
Kirkens inventar præges af moderniseringen i 2014, hvor arkitekten og designeren Paul Leroy (født 1960) stod bag et nyt alter, talerstol, døbefont og knæfald, udført af kompositmaterialet Corian. Ved samme lejlighed blev der også installeret ny belysning.